สนพ.เผย 9 เดือนปีนี้การใช้พลังงานเพิ่ม 2.7%, ยอดใช้น้ำมัน-ไฟฟ้าโต
สนพ.เผย 9 เดือนปีนี้การใช้พลังงานเพิ่ม 2.7%, ยอดใช้น้ำมัน-ไฟฟ้าโต
29 ต.ค. 2558

นายทวารัฐ สูตะบุตร ผู้อำนวยการ สำนักงานนโยบายและแผนพลังงาน (สนพ.) เปิดเผยว่า สถานการณ์การใช้พลังงาน 9 เดือนแรก ปี 58 พบว่า ความต้องการใช้พลังงานของประเทศไทยอยู่ที่ 2,646 พันบาร์เรลเทียบเท่าน้ำมันดับ/วัน เพิ่มขึ้น 2.7% ซึ่งการผลิตในประเทศลดลง 0.6% ส่งผลให้การนำเข้าสุทธิเพิ่มขึ้น 7.8% ส่วนใหญ่เป็นการนำเข้าน้ำมันดิบที่ 882 พันบาร์เรล/วัน คิดเป็น 86% ของการจัดหา การใช้น้ำมันสำเร็จรูปอยู่ที่ระดับ 142 ล้านลิตร/วัน เพิ่มขึ้น 1.8%
ส่วนใหญ่เป็นการใช้ดีเซล เฉลี่ย 59.8 ล้านลิตร/วัน และเบนซินเฉลี่ย 26.0 ล้านลิตร/วัน ส่วนการใช้ก๊าซปิโตรเลียมเหลว(LPG) เฉลี่ย 564 พันตัน/เดือน ลดลง 9.4% ทั้งในภาคครัวเรือน ปิโตรเคมี และขนส่ง การใช้ก๊าซธรรมชาติสำหรับยานยนต์(NGV) มีแนวโน้มลดลง 2.6% เนื่องจากราคาเบนซิน และดีเซลปรับตัวลดลงส่งผลให้ผู้ใช้บางส่วนหันกลับไปใช้น้ำมันแทน
ด้านสถานการณ์การผลิตและการใช้ไฟฟ้าเพิ่มขึ้น 2.5% และ 3.2% ตามลำดับ โดยการผลิตไฟฟ้าอยู่ที่ 144,045 กิกะวัตต์-ชั่วโมง และการใช้ไฟฟ้าอยู่ที่ 130,800 กิกะวัตต์-ชั่วโมง โดยเพิ่มขึ้นอย่างต่อเนื่องตั้งแต่ต้นปี จากสภาพอากาศที่ร้อนต่อเนื่องยาวนาน และค่า Ft ปัจจุบันอยู่ที่ 46.38 สตางค์/หน่วย ทั้งนี้ตั้งแต่รอบเดือนพฤศจิกายน – ธันวาคม 2558 จะมีการปรับโครงสร้างค่าไฟฟ้าฐาน และค่าไฟฟ้าอัตโนมัติ(Ft) ทำให้ค่าไฟฟ้ารอบเดือนดังกล่าวเป็น 3.7233 บาท/หน่วย ลดลงจากปัจจุบัน 1.05 สตางค์/หน่วย
สำหรับดัชนีชีวัดด้านพลังงานพบว่า ประสิทธิภาพการใช้พลังงาน (EI) ของประเทศ ช่วง 6 เดือนแรกของปี 58 อยู่ที่ 8.38 ktoe/พันล้านบาท โดย EI ของภาคอุตสาหกรรมลดลง ภาคบริการคงที่ ขณะที่ภาคขนส่ง ภาคครัวเรือน EI เพิ่มขึ้น การใช้ไฟฟ้าต่อหัวประชากรของไทยมีแนวโน้มเพิ่มขึ้น โดยปี 57 อยู่ที่ 2,590 หน่วย/คน/ปี สูงกว่าประเทศกำลังพัฒนาที่ประชากรเข้าถึงการใช้ไฟฟ้าได้น้อย แต่อยู่ในระดับต่ำกว่าค่าเฉลี่ยของโลก